ฉกเงินออนไลน์
โดย...ชัตน์วรี shewarat@hotmail.com
31 ก.ค. 2558

โดย...ชัตน์วรี [email protected]
ระวังแก๊งมิจฉาชีพฉกเงินจากระบบอินเทอร์เน็ตแบงก์กิ้งที่กลับมาเป็นระบาดอีกครั้ง ครั้งนี้โชคดีที่ตำรวจสามารถจับกุมผู้กระทำความผิดได้เร็วภายใน 3 วัน
ทั้งนี้ คนร้ายได้มีการปรับเปลี่ยนวิธีการโดยใช้มัลแวร์ หรือไวรัสโทรศัพท์เจาะระบบขโมยข้อมูลจากเครื่องผู้เสียหายและปลอมบัตรประชาชนผู้เสียหายเพื่อไปเปิดซิมการ์ดใหม่ จากนั้นคนร้ายก็ได้ One Time Password หรือ OTP ที่ธนาคารจะส่งมาให้ทางโทรศัพท์มือถือผ่าน SMS เมื่อมีการสั่งทำธุรกรรมการเงินผ่าน Internet Banking ซึ่งเท่ากับว่าหากคนร้ายได้ Username, Password ของ Internet Banking ของเจ้าของบัญชีไป ถือว่าได้ครบทั้ง Password สำหรับ Login เข้าใช้ Internet Banking
แม้ว่าการทำธุรกรรมสั่งโอนเงิน ซึ่งปกติจะต้องมีการรับ OTP ทาง SMS อีกชั้นหนึ่ง เพื่อความปลอดภัยอีกชั้น แต่คนร้ายก็ได้ OTP ไปด้วย เพราะได้ไปทำการเปิดซิมใหม่ เบอร์เดิมเรียบร้อยแล้ว
ดังนั้น ผู้ที่ทำธุรกรรมทางการเงินผ่านระบบอินเทอร์เน็ตแบงก์กิ้ง หรือใช้แอพการเงินผ่านระบบโทรศัพท์มือถือในการทำธุรกรรมการเงินต่างๆ จะต้องเพิ่มความระมัดระวังมากขึ้นไปอีก
5 วิธีป้องกันการแฮ็กเงินจากระบบอินเทอร์เน็ตแบงก์กิ้ง
1.ไม่คลิกลิงก์ใดๆ ที่ไม่รู้จักในหน้าเว็บต่างๆ ขณะที่ออนไลน์อยู่บนระบบของบัญชีธนาคาร
2.ทุกครั้งที่เลิกใช้งานบัญชีธนาคาร ขอให้คลิกออกจากระบบหรือลงชื่อออก แทนที่จะปิดหน้าเว็บธรรมดาเพราะแฮ็กเกอร์สามารถปลอมไอพีเครื่องคุณ เพื่อเข้าใช้งานบัญชีคุณได้อีกครั้ง
3.ไม่ควรใช้คอมพิวเตอร์สาธารณะหรือคอมพิวเตอร์ที่ใช้ร่วมกันโดยบุคคลอื่นในการเข้าทำบัญชีเกี่ยวกับการเงินของคุณ
4.ควรตั้งคำถามไว้กู้ Password หรือคำถามที่จะใช้ถามเวลาที่เราจะขอ Password กรณีลืม Password ไม่ควรจะเป็นคำถามที่หาคำตอบได้ง่ายทั่วไป
5.เอกสารสำคัญแสดงตัวตน เช่น สำเนาบัตรประชาชน สำเนาทะเบียนบ้าน ต้องเซ็นกำกับสำเนาถูกต้องโดยระบุให้ชัดว่าใช้สำหรับวัตถุประสงค์อะไรเท่านั้น